Hundre TV-tips for sommeren
Anbefalingene er delt opp i ti kategorier etter hvilket humør du er i og hvilken sjanger du vil se. Noen serier vil kunne passe i flere kategorier, og listen er ikke ment å være en komplett oversikt over samtlige plattformer seriene er å finne på, men et utgangspunkt. Du kan også sjekke VGs TV-guide på app og nett for en oversikt over hvor dine favorittserier går lineært og digitalt.«Den som dreper – Mørket» Viaplay og HBONordic Danske «Den som dreper» kom i 2011 og var en kvalmende spennende krim med Laura Bach og Jakob Cedergren. Dette er en frittstående fortsettelse med nye ansikter i en tettpakket jakt på en seriemorder som mishandler og dreper kvinner. «Velkommen til Villefranche» Netflix, 2 sesonger Kuriøs fransk krim som gir assosiasjoner til både «Skogen» og «Jordskott». Politiet i en avsidesliggende landsby får sitt å stri med når det dukker opp stadig flere drap i og rundt den enorme skogen der ingenting ser ut til å fungere etter normale regler. «La Trêve» Netflix, 2 seonger Den belgiske krimserien markerte seg i 2016 med historien om den plagede etterforskeren Yoann som flytter med sin datter tilbake til sin hjemby og blir viklet inn i flere drap som gravde opp smertefulle minner fra fortiden. I slutten av 2018 kom sesong 2, der Yoann blir bedt om å bistå når en psykiatrisk pasient blir beskyldt for å ha drept en baronesse. «Le Chalet» Netflix, 1 sesong Skrekkserie fra 2018 om en gjeng barndomsvenner som vender tilbake til en avsidesliggende bygd. Så begynner én etter én å dukke opp død. «Quicksand» Netflix Norske Per-Olav Sørensens står bak Netflix’ første svenske serie - en krimserie med utgangspunkt i en skoleskyting på fornemme Djursholm, som prøver å finne ut hva som skjedde og hvorfor. «Big Little Lies» HBO Nordic, 2 sesonger Serien som nå er utvidet fra boken til Liane Moriarty følger en gjeng mer eller mindre priviligerte mødre i lille Monterey California. Bak glansbildeoverflaten lurer mørke hemmeligheter. «Castle Rock» HBO Nordic Skrekkserie basert på rollefigurer og steder fra Stephen Kings univers, produsert av J. J. Abrams. Bills Skarsgård og Sissy Spacek er å se foran kamera. «The Handmaid’s Tale» HBO Nordic, 3 sesonger Den kanskje mest aktuelle dystopiske fiksjonsserien i vår tid fortsetter sin gang utover boken av Margaret Atwood fra 1985. Atwood er med videre som produsent. «Chambers» Netflix, 1 sesong Psykologisk skrekkserie med Uma Thurman. Tenåringen Sasha (Sivan Alyra Rose) får etter en hjertetransplantasjon uvante syn fra jenta hjertet kommer fra - og den avdødes familie hungrer etter kontakt. «Black Summer» Netflix 1, sesong Heseblesende serie om startet på en zombieapokalypse. Jamie King har en av hovedrollene i jakten på restene av menneskelighet.«Younger» TV 2 Sumo, 6 sesonger 40-årige Liza er en nyskilt tenåringsmor som sliter med å få jobb etter skilsmissen, fordi hun har vært hjemmeværende. Etter flere avslag i forlagsbransjen fordi hun er «for gammel», skaffer Liza seg en ny identitet som 26-åring og vips har hun en jobb. Men når hun får venner og ny, ung kjæreste, blir det vanskeligere og vanskeligere å opprettholde livsløgnen. «Badehotellet» TV 2 Sumo, 6 sesonger En av de største perlene på TV, den danske fortellingen om et hotell ved kysten og dets gjester, utspiller seg mellom 1928 og 1931 og får med seg både interne intriger og bevegelser ute i Europa. Søt og likefrem. «Sex Education» Netflix Otis (Asa Butterfield) er en tenåring med en mor (Gillian Anderson) som er sexterapeut. Det er selvfølgelig pinlig, men også en mulig inntektskilde for Otis, som etter hvert starter sitt eget terapitilbud. Også Mikael Persbrandt dukker opp i denne finurlige komedien. «The Heart Guy» TV 2 Sumo, 3 sesonger Denne australske serien (originaltittel «Doctor, Doctor») følger hjertekirurgen Hugh Knight (Rodger Corser) som blir suspendert fra Sydney-jobben etter litt for heftig festing og må gjøre tjeneste i distriktet for å få tilbake jobben. «Transparent» Viaplay, 4 sesonger Jeffrey Tambor har vunnet Golden Globe for hovedrollen som den aldrende familiefaren som etter en livstid i skapet bestemmer seg for å leve som kvinne. Persongalleriet med ekskonen, tre barn og deres utfordringer er også ytterst severdig. En nydelig, original, trist og varm serie. «Gösta» HBO Nordic, premiere 1. juli Ny dramakomedie fra Lukas Moodysson - regissøren og manusforfatteren bak «Fucking Åmål», «Tilsammans» og «Linja 4-ever». Dette er hans første TV-serie, og HBOs første nordiske originalserie. Vi følger den nyutdannede barnepsykologen Gösta som får jobb i en liten by i Småland. «After Life» Netflix En av de aller beste seriene i år. Ricky Gervais spiller lokalavis-journalisten Tony som gir faen i livet etter at kona dør. Både rørende og morsom og ganske så sarkastisk. «Pose» HBO Nordic, 2 sesonger Denne serien har absolutt sine såre og mørke sider, men er mest av alt en feiring av ballroom-miljøet i New York på åttitallet: Fylt av fantastiske transer, kule drag queens og herlige homser. Det er livsglede og dødelig alvor hånd i hånd. «This Is Us» Amazon Prime 2 sesonger, 3 sesonger på amerikansk iTunes Følger medlemmene i en svært broket familie over flere tiår og hopper fram og tilbake i tid for å avsløre stadig nye hemmeligheter. Det er både underjholdende og tåredryppende å se Mandy Moore og Milo Ventimiglia som foreldre til trillinger og utfordringene de møter. «Better Things» Viaplay 2 sesonger, HBO Nordic 3 sesonger Sarkastisk hverdagsserie om alenemoren Sam Fox som oppdrar tre døtre mens hun jobber som skuespiller i Los Angeles. Det går med vekslende hell og kontinuerlige forviklinger.«Kriger» NRK TV Dansk serie der Dar Salim spiller hjemvendt soldat som hjelper kameratens politi-enke ved å gå «undercover» i et kriminelt motorsykkelmiljø. Jakob Oftebro dukker opp i glimt som den avdøde kameraten. «Killing Eve» HBO Nordic, 2 sesonger En av fjorårets beste og mest overraskende krimserier har nylig fått ny sesong. Sandra Oh fikk Golden Globe for hovedrollen som Eva Polastri som blir rekruttert til en hemmelig granskingsgruppe som prøver å få has på drapskvinnen Villanelle (Jodie Comer). «Bodyguard» Netflix Nei, denne serien har ingenting med hverken Whitney Houston eller Kevin Costner å gjøre. Men Keeley Hawes er en fremadstormende britisk politiker den PTSD-rammede ekssoldaten Richard Maddens rollefigur blir satt til å vokte. Det ender med både blodsprut, sex og flere traumer. Og underveis vet man selvsagt ikke hvem man kan stole på. «Killjoys» HBO nordic 4 sesonger (Sesong 5 kommer 20. juli) Sci-fi-eventyr om tre interegalaktiske dusørjegere som må jobbe hardt for både føden og å overleve selve jobben. «Lethal Weapon» Viaplay, 3 sesonger TV-versjonen av filmserien har Clayne Crawford og Damon Wayans som etterforskerne Riggs og Murtaugh. Som vanlig er Riggs en løs kanon på dekk og Murtaugh den forsiktig, erfarne politimannen som holder tilbake. I sesong 3 blir Riggs erstattet av CIA-agent Wesley Cole. «Marvel’s The Punisher» Netflix 2, sesonger En serie med et dystert PST-bakteppe som dveler lenge ved hovedpersonen Frank Castle (Jon Bernthal) sin bakgrunn. Etter å ha mistet familien forsøker han å leve et anonymt, fredelig liv, men de voldsomme omgivelsene lar ham ikke være i fred, og snart får den kriminelle underverdenen smake på Castles eminente kniv – og skarpskytter-kompetanse. «Wynonna Earp» Netflix, 2 sesonger En sci-fi-western-serie der Melanie Scrofano spiller Wynonna - hvis tipp-tipp-oldefar er Wyatt Earp. Hun må bekjempe både de reinkarnerte kriminelle forfaren har drept og en haug overnaturlige vesener i hjembyen Purgatory.«The Good Fight» HBO Nordic, 3 sesonger Et bevis på at avleggerserier av og til er vel så bra som originalen. I «The Good Fight» får du en miks av krimsaker som skal løses episodevis og overordnet drama og svik som strømmer serien gjennom. Eksentrisk jusmagi mikses med taktil spenning. Christine Baranski, Rose Leslie og Chush Jumbo er den enigmatiske advokattrioen i seriens sentrum. «Chernobyl» HBO Nordic En serie basert på de virkelige hendelsene da atomkraftverket eksploderte i 1986. Stellan Skarsgård og Jared Harris utmerker seg som mer eller mindre plagede kommunistkamerater som prøver å komme til bunns i hva som skjedde. Vil du ha mer innsikt i hva som er fiksjon og hva som er faktisk, bør du høre på podkasten om serien også. «Years and Years» HBO Nordic En serie i samme spor som «Black Mirror»: Vi følger en britisk storfamilie som i en oppdiktet framtid får en Trump-lignende statsminister (spilt av Emma Thompson) og må forholde seg til både politikk, teknologi og flyktningkrise. «The Good Wife» Netflix 7 sesonger, Viaplay 7 sesonger, Amazon Prime 7 sesonger Julianna Margulies spiller hovedrollen som advokaten Alicia Florrick. Til tross for sin heller kjedelige tittel, gir «The Good Wife» deg en krysning av «The Practice», «The Wire» og «House of Cards». «Veep» HBO Nordic 7 sesonger Politisk satire med Julia Louis-Dreyfus i hovedrollen som visepresident Selina Meyer. Serien har sju Golden Globe-nominasjoner og 17 Primetime Emmy-priser. «Secret City» Netflix,1 sesong En av de beste australske krimseriene de siste årene er tilgjengelig på Netflix, og sesong 2 har akkurat hatt premiere i hjemlandet. Anna Torv har hovedrollen som journalisten Harriet Dunkley som oppdager at ikke alt er som det skal i den politiske høyborgen Canberra. «City on a Hill» På HBO Nordic fra 17. juni Kevin Bacon spiller FBI-etterforsker Jackie Rohr og Aldis Hodge har rollen som den nye statsadvokaten Decourcy Ward. Handlingen er lagt til Boston på begynnelsen av 90-tallet og viser en korrupt og rasistisk politistyrke. Ben Affleck og Matt Damon er blant produsentene. «The Americans» Netflix, 6 sesonger Serien følger en tilsynelatende erkeamerikansk kjernefamilie under den kalde krigen, sånn bortsett fra at Elizabeth og Philip Jenner egentlig er russiske spioner og den kalde krigen både varm og blodig. Digger du spionspenning og 80-tallspolitikk, er dette serien for deg. Men den er interessant for resten også. «Catch-22» TV 2 Sumo / C More Blant de mange TV-serie-adaptasjonene av filmer/bøker. Denne selvsagt fra Joseph Hellers klassiker om krigens surrealistiske redsler. Christopher Abbott spiller bombeflygeren Yossarian, utplassert på en amerikansk base i Middelhavet på tampen av Andre verdenskrig. George Clooney har både regissert, produsert og spiller en rolle, sammen med blant andre Hugh Laurie og Kyle Chandler. «Black Mirror» Netflix 5 sesonger Denne antologiserien er egentlig en samling enkeltstående filmer, som har det til felles at de har et skarpt satirisk blikk på dagens samfunn. Er du småbekymret for datastyring, overvåkning og virtuell virkelighet, er det bare å la seg skremme inn til margen!«Magnus», NRK TV VGs anmelder trillet terninkast 6 og mente at Vidar Magnussen redefinerer grensene for «ellevill», og nærmest gjenoppfinner hva norsk humor kan være i denne dramakomedien. Det er vel grunn nok. «Stranger Things» Netflix, sesong 3 kommer 4. juli En nostalgi-godteskål av en serie med Winona Ryder på skjermen i tillegg til at de unge skuespillerne står fram som stjerner i det som er noe så motsetningsfullt som en varm sci fi-grøsser om familiebånd og vennskap. «Stranger Things» har absolutt noe å by på også for ikke-sci fi-fans, og er verd å se for 80-tallsreferansene alene. «Jessica Jones» Netflix, 3 sesonger «Jessica Jones» er en utypisk superhelt-serie med Krysten Ritter i tittelrollen som den alkoholiserte privatdetektiven med en helt liten grisefarm av svin på skogen. Selve superhelt-aspektet, hovedsakelig at Jones er ektremt sterk og kan hoppe høyt, er nedtonet. Det er mysteriene som står i fokus når hun forsøker å stoppe den manipulative erkeskurken Kilgrave (spilt av «Doctor Who»- og «Broadchurch»-David Tennant) som terroriserer unge kvinner. «The Order» Netflix Supernaturlig ungdomsserie der universitetstudenten Jack (Jake Manley) avdekker stadig nye hemmeligheter i jakten på å avsløre en magisk orden. «Good Omens» Amazon Prime Serie med Micahel Sheen, David Tennant og Jon Hamm basert på bok-samarbeidet mellom Neil Gaiman og Terry Pratchett fra 1990. VGs dom var «genialt lettbent tøysing med tro, livet, døden, kjærligheten - og Queen.» «The Magicians» HBO Nordic 4 sesonger, Viaplay 2 sesonger’ Serien er basert på boken ved samme navn av Lev Grossman, og dreier seg rundt Quentin Coldwater, en ung mann som alltid har vært fascinert av fantasybøker og magi, og som etter et opphold på psykiatrisk sykehus snubler over et universitet for trolldomskyndige og finner ut av magi er virkelig. Selvfølgelig er det også langt fra ufarlig, og han og en gruppe studenter befinner seg snart i en kamp på liv og død med en motstander kalt «The Beast». «The Umbrella Academy» Netflix Ellen Paige og Mary J. Blige er blant skuespillerne i denne serien om en gjeng «superbarn» født på samme dato verden rundt i 1989. En eksentrisk riking adopterer sju av barna og trener dem opp i The Umbrella Academy. Men det går på bekostning av flere av barnas psykiske og fysiske helse, og så blir det deres jobb å redde verden fra utryddelse. «A Discovery of Witches» HBO Nordic Gir kanske kraftige «Twilight»-vibber. Teresa Palmer spiller historiker Diana Bishop som innser at hun er en heks og etter hvert forelsker seg i professoren og vampyren Matthew Clairmont (Matthew Goode). De havner midt i en alvorlig konflikt mellom hekser, vampyrer og andre magiske vesener. «Heartless» HBO Nordic Dansk serie som følger søsknene Sofie og Sebastian som plages av en mørk forbannelse. På en snobbete kostskole sliter de med å skjule sin natur samtidig som de jakter svar på hva som skjuler seg i deres fortid. «Ein engelsk skandale» NRK TV og Amazon Prime En friskt aktuell serie basert på en virkelig historie som utspilte seg på 60- og 70-tallet, men er såpass spinnvill at man skulle tro det var ren oppspinn: Kaniner, hunder, hemmelige elskere og tidenes mest amatørmessige leiemorder er blant ingrediensene Stephen Frears serverer som luftig farse. «Ku’damm 56» NRK TV Tysk periodedrama fra 50-tallet som følger danseskolelæreren Caterina og hennes tre døtre som alle får hver sine problemer med å passe inn i etterkrigstidens Berlin. «Gentleman Jack» HBO Nordic En serie basert på dagbøkene til Anne Lister, som regnes som den moderne historiens første lesbiske (som er dokumentert). Vi følger livet hennes i Halifax på 1830-tallet, der hun utmerket seg som en driftig forretningskvinne og kvinnebedårer. Suranne Jones har hovedrollen som Lister. «Outlander» HBO Nordic 3 sesonger, Viaplay 4 sesonger Bakteppet er en britisk sykepleier som på 1940-tallet forsvinner fra mannen sin og havner på det skotske høylandet på 1740-tallet. Den fargerike historieveven som trer frem med uavhengighetskrig, staute skotter i kilt og en virvelvind-romanse, er seriens velsmakende innhold. «Traitors» Netflix Britisk miniserie fra London etter Andre verdenskrig der en ung kvinne blir rekruttert av amerikanerne for å avsløre en sovjetisk spion i Statsministerens kontor. Med Emma Appleton og Keeley Hawes. «Downton Abbey» Amazon Prime, 4 sesonger Nå som en «Downton Abbey»-film er på trappene, kan det passe fint med et gjensyn av det populære britiske periodedramaet som utspiller seg mellom 2012 og 1925. Manusforfatter Julian Fellowes' verden byr på en fyldig blanding av humor, renkespill, og spenning - både blant herskap og tjenere. «Vår tid er nå» Viaplay, 2 sesonger Svensk versjon av «Herskap og tjenere» som følger en familie som eier en restaurant i Stockholm i etterkrigstiden. VGs anmelder oppsummerte den som: «God, gammeldags såpeopera. Med vekt på god.» «The Marvelous Mrs. Maisel» Amazon Prime, 2 sesonger Prisbelønnet og kritikerrost serie med Rachel Brosnahan som en New York-husfrue på slutten av 50-tallet som blir dumpet av mannen og finner ut at hun ønsker å bli stand up-komiker.«Grace and Frankie» Netflix 5 sesonger Jane Fonda, Lily Tomlin, Sam Waterston og Martin Sheen har hovedrollene i serien om to aldrende ektepar som mister fotfestet og må starte på nytt når mennene forteller at de er homofile og forelsket i hverandre. De to ekskonene, erkesnobben Grace og erkehippien Frankie, blir tvunget til å støtte hverandre, til tross for sine mange og betydelige ulikheter. En serie med mye sår varme og humor for alle som har måttet «omstarte» en familie. «The Kominsky Method» Netflix Michael Douglas har hovedrollen som skuespiller Sam Kominski som lever av å holde skuespillerkurs mens han og manageren Norman (Alan Arkin) jakter på skuespillerjobber - noe som viser seg å ikke være lett i hans alder. «Atypical» Netflix, 2 sesonger Keir Gilchrist spiller tenåringen Sam som har en form for autisme, men som har bestemt seg for at han er klar for kjærligheten. Vi følger han og familien i denne underfundige serien om seire og utfordringer. «Grey’s Anatomy» TV 2 Sumo sesong 15, Viaplay 14 sesonger Sykehus-såpeserien trenger ikke videre presentasjon. For et gjensyn med tidlig Ellen Pompeo som Meredith Grey, er altså Sumo og Viaplay stedene å gå. «Friends from College» Netflix, 2 sesonger Komiserien følger en vennegjeng som gikk sammen på Harvard og nå er i 40-årene. Gjengen har sammenflettede og kompliserte forhold, og serien utforsker gammelt vennskap, tidligere romanser og det å balansere voksenlivet med ungdoms-nostalgi. Med blant andre Keegan-Michael Key og Cobie Smulders. «You Me Her» Netflix, 3 sesonger Greg Poehler og Rachel Blanchard spiller ekteparet Trakarsky som etter et møte med Izzy (Priscilla Faia) finner ut at de ønsker en tredje person i forholdet. Serien følger de forviklingene det resulterer i. «Derry Girls» Netflix, 1 sesong Britisk serie lagt til Derry i Nord-Irland på 90-tallet, der en gjeng tenåringsjenter på katolsk skole prøver å finne sin plass i både byen og verden midt i konfliktene som raser. «Rita» Netflix, 4 sesonger Den danske dramakomedien om læreren Rita som prøver å få orden på livet sitt og bli «voksen» har Mille Dinesen i hovedrollen. Perfekt TV-fråtsing om du ønsker å føle deg litt mer på topp i livet selv. «Dead to Me» Netflix, 1 sesong Ny komiserie med Christina Applegate som enken som går til en sorggruppe for å komme over mannens brå død. Der møter hun Linda Cardellinis rollefigur som ender med å flytte inn i gjestehuset. Men hvilke hemmeligheter skjuler hun egentlig? «Herrens veier» NRK TV, 2 sesonger Dansk dramaserie der Lars Mikkelsen spiller presten og patriarken Johannes. Hans to sønner har gått hver sin vei: Yngstesønnen August har gått i farens fotspor, mens eldstesønnen Christian kjemper for å finne en vei utenfor prestegjerningen.«Keeping Up With the Kardashians» TV 2 Sumo, 16 sesonger Den originale kjendis-dokusåpen ruller fremdeles på skjermen. Det er vanskelig å si om berømmelsen kom før eller på grunn av denne serien, men det er underholdende å se hvor mye Kardashian-familiemedlemmene har forandret seg fra de første sesongene. «The Real Housewives of Beverly Hills» TV 2 Sumo, 4 sesonger Også denne gjengen er ganske så uvirkelige. Intrigene vil ingen ende ta i den eklektiske samlingen husfruer i Los Angeles hvor absolutt alle blir baksnakket i tur og orden. «UnReal» TV 2 Sumo, 4 sesonger Et fascinerende og underholdende sort komi-drama om produksjonen av en «Ungkaren»-aktig realityserie. Fiksjonsserien er både skarp, mørk og morsom og passer utmerket også for dem som IKKE liker realityserier. Shiri Appleby spiller TV-produsenten Rachel som er berømt som en slags «deltaker-hvisker» for sin evne til å manipulere, og hun når nye stadig bunnpunkter. «Ex on the Beach» Norge, Sverige og Danmark på DPlay, Storbritannia og USA på Viafree Konseptet som vekket oppsikt i Norge i 2018 finnes selvsagt i mange flere varianter. Fellesnevneren er altså at en haug single møter på sine ekser på en tropisk strand - og så blir det forviklinger. «Botched» TV 2 Sumo, 3 sesonger Kjent i Norge under tittelen «Kirurgiske katastrofer», byr denne serien på de mest ekstreme eksemplene på hvor plastisk kirurgi har gått galt. Litt som å se et bilkrasj - du vet du bør se vekk, men blir fascinert likevel. «Million Dollar Listing New York» TV 2 Sumo, 3 sesonger Foruten å ha med den svenske megleren Fredrik Nylund, kan denne serien skilte med et innblikk i New Yorks syke eiendombransje der millionene sitter løst. «Masterchef» Norge, Storbritannia og USA på Viafree, Australia på Amazon Prime Kanskje den koseligste realitykonkurransen på TV, der amatørkokker kjemper om å bli kåret til den aller beste. «Ungkaren USA» Dplay Nok et «gammel og godt» konsept. Ja, det er arkaisk, men «Ungkaren» og «Ungkarskvinnen» er fremdeles en av de beste kildene til pute-TV. «RuPaul’s Drag Race» Netflix, 11 sesonger Er du ute etter skikkelig dose glam og glitter, er «RuPaul’s Drag Race» serien for deg. «Love Island UK» Viaplay, 1 sesong Konseptet som ikke fungerte på TV 3 i Norge er nå plukket opp av TV 2. De peker mot suksessen programmet har hatt i utlandet, så om du er nysgjerrig på det kan du teste den britiske varianten her.«Jamie Johnson» NRK TV, 2 sesonger En britisk serie som treffer over et bredt alderspekter og passer for alle kjønn. Handler om Jamie som drømmer om å bli fotballproff, men som har utfordringer med konsentrasjon og temperament. Flere fotballhelter gjør gjesteopptredener. «Trolljegerne» Netflix, 2 sesonger En animasjonsserie full av magi og eventyr produsert av skrekkmester Guillermo del Toro. Har både spenning for de yngre og humor for de litt større. Kan være litt skummel, men har mye varme og er også morsom for voksne. «Euphoria» HBO Nordic En av de mørkeste og mest magiske ungdomsseriene i nyere tid. Produsert av Drake og med Zendaya i hovedrollen, handler serien om videregående-jenta Rue som er dopavhengig uten noen som helst plan om å bli rusfri. Hun bli venn med transjenta Jules som har sine egne utfordringer. Inneholder både nakenhet og sterke scener knyttet til vold og narkotika. «Skam Austin» NRK TV, 2 sesonger Den amerikanske versjonen av «Skam». Russebuss er byttet ut med cheerleader-dansing, men ellers følger serien den norske ganske så presist med unntak av at jentegjengen og deres venner går på videregående i Austin i Texas. «ZombieLars» NRK TV, 3 sesonger 11-årige Lars flytter med moren sin til Bekkebakken, og det går ikke uten problemer når Lars er halvt zombie - eller «levende ulevende» som de sier i serien. På både morsomt og litt skummelt vis tar serien opp aktuelle temaer som utenforskap og fremmedfrykt. «Lik meg» NRK TV, 2 sesonger Handler blant annet om den nye og den usynlige mobbingen som foregår på de sosiale arenaene og mediene barn og ungdom befinner seg på i dag. Mange føler seg utestengt, men mange er også med på å ekskludere selv. Seirne kommer snart i bokformat. «Trio» NRK TV, 3 sesonger De tre vennene Nora, Simen og Lars må rydde opp når underlige ting skjer i den lille bygda Akjåk. «Carmen Sandiego» Netflix Basert på et datespill som nok har lært flere generasjoner geografi. Carmen Sandiego reiser verden rundt for å stjele fra skurker og gi tilbake til ofrene. Men for å finne ut hvor hun er, må man kunne følge hint om geografi og samfunnsskap. «Chilling Adventures of Sabrina» Netflix, 2 sesonger Denne serien må for all del ikke forveksles med «Tenåringsheksen Sabrina» fra 90-tallet. Netflix’ versjon er noe helt annet - en ganske så mørk ungdomsserie komplett med satandyrkelse og sort magi. Samtidig byr den på forelskelse og kampen for det gode også. «The Rain» Netflix, 2 sesonger Dansk sci-fi der regnet har blitt giftig og menneskene må prøve å overlevere i tilfruktsrom. Mye av serien går med til å prøve å finne svaret på hvordan det har blitt sånn, og hvor mye faren til hovedrollene Rasmus (Lucas Lynggaard Tønnesen) og Simone (Alba August) har med viruset/regnet å gjøre. Passer best for tenåringer og oppover. «The Innocents» Netflix Spenningen bygges langsomt og lagvis i Netflix-serien som blander elektrisk tenåringsforelskelse med det overnaturlige – og norske innslag. Handler om 16-årige June som er hamløper – hun kan anta skikkelsen til ulike folk hun møter. Parallelt med Junes flukt i Storbritannia, følger vi et norsk samfunn som fremstår som en sekt.«Buffy the Vampire Slayer» Viaplay, 7 sesonger «Buffy» var en milepæl i TV-seriehistorien med en hardslående kvinnelig hovedrolle traktert av Sarah Michelle Gellar. Riktignok dreier det seg om vampyr- og demonjakt, men serien byr også på romantikk, spenning og vennskap. «Beverly Hills 90210» Viafree, 10 sesonger Nå som gjengen er samlet igjen for å spille inn en oppfølgerserie, kan det passe med et gjensyn med gjengen som gikk på TV den gang vi samlet oss hjemme hos hverandre på bestemte ukedager for å se neste epsiode i fortellingen om videregåendelivet i Beverly Hills. «Uti vår hage» NRK TV En humorserie som fortjener er gjensyn om det er er lenge siden du så Harald Eia, Bård Tufte Johansen og Atle Antonsen boltre seg i mye annet enn hager. «Det var en gang et menneske» Netflix Den franske animasjonsserien om universets og menneskets opprinnelse gikk på NRK for første gang på slutten av 1978, med flere repriser for dem som vokste opp på 80-tallet. Nå er to av sesongene tilgjengelige på Netflix. «Dawson’s Creek» Viaplay 6 sesonger, Amazon Prime 6 sesonger Serien som gjorde Michelle Williams og Katie Holmes til stjerner kan nå inntas i ett jafs på flere strømmetjenester. James Van Der Beek er fortsatt mest berømt for sin rolle som den aspirerende filmregissøren Dawson Leery. «Friends» Netflix, 10 sesonger Får du ikke nok av reprisene på TV, kan serien i sin helhet strømmes på Netflix. Strømmegiganten ga 118 millioner dollar for rettighetene i 2014, og la ytterligere 100 millioner på bordet i desember i fjor for å beholde rettighetene ut 2019, men det er uvisst hva som skjer med serien etter det. «The L Word» C More, 6 sesonger I vinter ble det klart at det kommer en oppfølgersesong, ti år etter at serien gikk av lufta, og da passer det godt med et gjensyn med den lesbiske vennegjengen i Los Angeles.
Om du har ferie eller bare vil koble av fra det yrende sosiale livet i sommer – VG gir deg forslag til serier du kan strømme – uansett humør, alder og smak.